Έγκον Σίλε

Ο **Έγκον Σίλε** (γερμανικά: *Egon Schiele*, 12 Ιουνίου 1890 - 31 Οκτωβρίου 1918) ήταν Αυστριακός ζωγράφος. Ήταν προστατευόμενος του Γκούσταβ Κλιμτ και ένας από τους σπουδαιότερους ζωγράφους πορτραίτων του 20ου αιώνα. Οι πίνακές του χαρακτηρίζονται κυρίως από ένταση. Χαρακτηρίστηκε επίσης ως ζωγράφος του εξπρεσιονισμού, ωστόσο είχε και επιρροές από την Αρ Νουβό. Το Μουσείο Λέοπολντ της Βιέννης περιέχει την μεγαλύτερη συλλογή έργων του, με πάνω από 200 εκθέματα. Άλλες σημαντικές συλλογές έργων του βρίσκονται στο Μουσείο Έγκον Σίλε στη γενέτειρά του Τουλν αν ντερ Ντόναου και στην Αυστριακή Πινακοθήκη Μπελβεντέρε στη Βιέννη.

## Βιογραφία
Ο Έγκον Σίλε γεννήθηκε στις 12 Ιουνίου 1890 στο Τουλν αν ντερ Ντόναου στην Κάτω Αυστρία. Ο πατέρας του, Άντολφ, εργαζόνταν στους Αυστριακούς Σιδηροδρόμους. Η μητέρα του, Μαρί Σουκούπ(οβα) ήταν γεννημένη στο Κρούμαου της Βοημίας. Όταν ο Σίλε ήταν 15 ετών, ο πατέρας του πέθανε από σύφιλη και κηδεμόνας του έγινε ο θείος του, Λέοπολντ Τσίχατσεκ, ο οποίος, αν και ήταν ενοχλημένος που ο Σίλε δεν ενδιαφερόταν για τις ακαδημαϊκές του επιδόσεις, αναγνώρισε το ταλέντο του στη ζωγραφική.

Το 1906 στάλθηκε να σπουδάσει στη Σχολή Καλών Τεχνών της Βιέννης, ωστόσο, την επόμενη χρονιά, ο Σίλε εγκατέλειψε τη σχολή, καθώς ήταν απογοητευμένος από την αυστηρότητα της σχολής. Το 1907, ο Σίλε αναζήτησε τον Γκούσταβ Κλιμτ, ο οποίος ενδιαφέρθηκε ιδιαίτερα για το ταλέντο του νεαρού Σίλε και αγόρασε ορισμένους πίνακές του. Ο Κλιμτ εισήγαγε τον Σίλε στη Wiener Werkstätte, το εργαστήριο που ήταν συνδεδεμένο με τον Ζετσεσιονισμό. Πολλά από τα έργα του χαρακτηρίστηκαν ακόμα και ως πορνογραφικά, γι' αυτό τον λόγο, ο Σίλε δικάστηκε και τελικά φυλακίστηκε για τρεις μέρες επειδή ορισμένοι πίνακές του είχαν εκτεθεί σε χώρο που ήταν προσβάσιμος από παιδιά. Όσο ήταν στη φυλακή, ο Σίλε ζωγράφισε 12 πίνακες που απεικόνιζαν τις δυσκολίες της ζωής στη φυλακή.

Στις 17 Ιουνίου 1915, ο Σίλε παντρεύτηκε την Εντίθ Χαρμς. Κατά τον Α΄ Παγκόσμιο Πόλεμο, ο Σίλε κλήθηκε να υπηρετήσει στη Πράγα. Πολλοί στρατιωτικοί αναγνώρισαν το ιδιαίτερο ταλέντο του στη ζωγραφική, γι' αυτό τού συμπεριφέρθηκαν καλά. Κατά το φθινόπωρο του 1918, είχε ξεσπάσει η Ισπανική γρίπη, που σκότωσε περίπου 20.000.000 άτομα στην Ευρώπη. Η σύζυγός του, Εντίθ, που ήταν 6 μηνών έγκυος, πέθανε στις 28 Οκτωβρίου, ενώ εκείνος πέθανε τελικά στις 31 Οκτωβρίου 1918, τρεις μόλις μέρες μετά τον θάνατο της συζύγου του, μόλις στα 28 του χρόνια. Κατά το διάστημα των τριών ημερών μεταξύ του θανάτου της συζύγου του και του δικού του, ζωγράφισε ορισμένα σκίτσα της Εντίθ, τα οποία ήταν τα τελευταία του έργα.

## Επιλογή έργων


File:Egon_Schiele_003.jpg|* Αυτοπροσωπογραφία, γυμνός*, 1910, Βιέννη,  Leopold Museum
File:Egon_Schiele_-_Self-Seer_II_(Death_and_Man)_-_Google_Art_Project.jpg|* Ο θάνατος κι ο άντρας*, 1911, Βιέννη, Leopold Museum
File:Egon_Schiele_071.jpg|* Γυναίκα με σηκωμένη φούστα*, 1911, Βιέννη, Leopold Museum
File:Egon_Schiele_-_Self-Portrait_with_Lowered_Head_-_Google_Art_Project.jpg|* Αυτοπροσωπογραφία με γερμένο κεφάλι*, 1912, Βιέννη, Leopold Museum
File:Egon_Schiele_-_Cardinal_and_Nun_(Caress)_-_Google_Art_Project.jpg|* Καρδινάλιος και καλόγρια (Χάδι) *, 1912, Βιέννη, Leopold Museum
File:Egon_Schiele_-_Crescent_of_Houses_II_(Island_Town)_-_Google_Art_Project.jpg|* Ημικύκλιο σπιτιών 2 (Πόλη του νησιού) *, 1915, Βιέννη, Leopold Museum
File:Egon Schiele - Der Tod und das Mädchen.jpg|* Ο θάνατος κ’ η κόρη*, 1915, Βιέννη, Österreichische Galerie Belvedere
File:Egon_Schiele_-_Mère_avec_deux_enfants.jpg|* Μητέρα με δύο παιδιά*, 1915-17, Βιέννη, Österreichische Galerie Belvedere
File:Egon_Schiele_-_Kneeling_Girl,_Resting_on_Both_Elbows_-_Google_Art_Project.jpg|* Γονατιστό κορίτσι, στηριγμένο στους αγκώνες*, 1917, Βιέννη, Leopold Museum
File:Egon_Schiele_-_Seated_Woman_with_Legs_Drawn_Up_(Adele_Herms)_-_Google_Art_Project.jpg|* 1917 Καθιστή γυναίκα με ανασηκωμένα πόδια*, Πράγα, Εθνικό Μουσείο   


## Παραπομπές


## Εξωτερικοί σύνδεσμοι

* Tα έργα του Έγκον Σίλε
* Έγκον Σίλε 

Κατηγορία:Αυστριακοί ζωγράφοι
Κατηγορία:Προσωπογράφοι
Κατηγορία:Ζωγράφοι του Εξπρεσιονισμού